Ҡәҙерле мосолмандар! Рамаҙан айының һуңғы ун көнө һәм төндәре Ҡәҙер кисе арҡаһында айырым урын алып тора. Ҡәҙер кисе — ул Рамаҙандың 21, 23, 25, 27, 29-сы төндәренең береһе. Ҡәҙер кисе тураһында хәҙистәрҙә күп әйтелгән. Мәҫәлән, Ибн Түмәр һөйләгән бер хәҙистә әйтелгәнсә, ҡайһы бер сәхәбәләр төштәрендә Ҡәҙер кисенең һуңғы ете төндә булыуын күргән. Быны белгән пәйғәмбәр ғәләйһиссәләм «Күреүемсә, һеҙҙең төштәрегеҙ һуңғы ете төндө күрһәтә, Шулай булғас, Ҡәҙер кисен көткән кеше уны һуңғы ете төндә эҙләһен» — тигән («Әл-Бүхари» хәҙистәр йыйынтығынан). Шулай уҡ Ибн Ғәббәс һүҙҙәренән риүәйәт ителеүенсә, пәйғәмбәребеҙ ғәләйһиссәләм: «Ҡәҙер кисен һуңғы ун төндә көтөгөҙ — туғыҙ, йә ете, йә биш көн ҡалғас» — тине («Әл-Бүхари» хәҙистәр йыйынтығынан). Икенсе бер хәҙистә пәйғәмбәребеҙ ғәләйһиссәләм Ҡәҙер кисе тураһында: «Миңә Ҡәҙер кисе күрһәтелгән ине, ләкин аҙаҡ ул миңә онотторолдо. Ул һуңғы ун төндә. Ул асыҡ төн, һыуыҡта, эҫе лә түгел. Был төндә ай йондоҙҙарҙы ҡаплаган кеүек. Шайтандар был төндә таң атҡансы сыҡмай» — тине (Ибн Хиббән һәм Ибн Хузәймә риүәйәт иттеләр). Шулай уҡ пәйғәмбәребеҙ ғәләйһиссәләм: «Ҡәҙер кисен һуңгы ун көндөң таҡ кисендә эҙләгеҙ» — тигән («Әл-Бүхари». «Мүслим» хәҙис йыйынтыҡтарынан). Күп ҡәрҙәштәр Ҡәҙер кисе Рамаҙан айының тик 27-се төнөнә тура килә тип уйлаһалар ҙа, был дөрөҫ түгел. Билдәле йылда уның ниндәй төнгә тура килеүен бер кеше лә белмәй — Аллаһ Тәғәлә быны сер итеп ҡалдырған. Шулай булмаһа, кешеләр Рамаҙан айының бөтә көндәрендә һәм төндәрендә вайымһыҙ йөрөрҙәр ҙә, Ҡәҙер кисәһендә генә ғибәҙәткә керешерҙәр ине. Ә бит Аллаһ Тәғәлә беҙҙең «бер көнлөк» йә «бер төнлөк» мосолман булыуыбыҙҙы теләмәй, ә беҙҙең төҙәлеүебеҙҙе талап итә. Ҡәҙер кисе — йылдың иң бөйөк төнө, сөнки унда ҡылынған ғибәҙәттәр мең ай, йәғни 80 йыл ғибәҙәттәрҙән дә өҫтөн: «Ысынлап та, Беҙ уны (Ҡөрьәнде) Ҡәҙер кисендә индерҙек. Ҡәҙер кисенең нимә икәнен һиңә нимә белдерер? Ҡәҙер кисе мең айҙан да хәйерлерәк. Ул төндө Раббыларының рөхсәтеңән төрлө эштәр өсөн күктән фәрештәләр һәм Рух төшә. Ул — таң атҡанға тиклем тыныслыҡ», — тиелгән Ҡөрьәндә. («Ҡәҙер» сүрәһе, 97: 1 — 5 аяттар). Ҡәҙер кисенән «ятып ҡалмаҫ» өсөн, Рамаҙаңдың бөтә һуңғы төндәрендә лә тырышайыҡ. «Кем Ҡәҙер кисендә ныҡлы иман һәм биреләсәк сауапҡа тулы өмөт менән намаҙҙарҙы ҡылһа, шуның, бынан алда булган гөнаһтары ғәфү ителер», — тиелгән, бит хәҙистә. («Әл-Бүхари», «Мүслим» хәҙис йыйынтыҡтарьшан). Кем Рамаҙан айының башында вайымһыҙ булды, кем уның һуңғы көндәрендә лә ғибәҙәттәрҙә тырышманы, шул исмаһам Ҡәҙер кисенән ятып ҡалмаһын — һәр кистә тәрәүихтәрен ҡылып, доға һәм зикерҙәрҙә тырышһын!